Mestská   časť   Bratislava  -  Nové  Mesto
__________________________________________________

Materiál na zasadnutie
Miestneho zastupiteľstva
dňa: 25.9.2012

Návrh  riešenia kumulovania finančných prostriedkov mestských častí Bratislava – Nové Mesto, Rača a Vajnory  zo zúčtovania výnosov Tržnice počnúc rokom 2011 s cieľom opravy a  rekonštrukcie Tržnice 

––––––––––––––––––––––––––––––––––––––––––––––––––––––––––––––––-

Predkladá :                                        			    Materiál obsahuje :                                    
Mgr. Rudolf Kusý				                           1. Návrh uznesenia                                 
starosta                                       				    2. Dôvodovú správu                                        

Spracovateľ:                                                               	            Stanovisko právnej
RNDr. Jana Ondrová				                        skupiny:
poverená vedením hosp. a finančného odd.			            - materiál nevyžaduje									              právne posúdenie

Na rokovanie prizvať :
RNDr. Ondrovú Janu

September 2012

N á v r h   u z n e s e n i a

Miestne zastupiteľstvo
 
s ch v a ľ u j e

návrh  riešenia kumulovania finančných prostriedkov mestských častí Bratislava – Nové Mesto, Rača a Vajnory  zo zúčtovania výnosov Tržnice počnúc rokom 2011 s cieľom opravy a  rekonštrukcie Tržnice 

a/ bez pripomienok

b/ s pripomienkami

                              Dôvodová správa

Dňa 18. 6. 1992 bola podpísaná Dohoda o spravovaní zvereného majetku hlavného mesta SR Bratislavy v zmysle čl. 36 ods. 3 Štatútu hlavného mesta SR Bratislavy starostami zmluvných strán:
1.	Mestská časť Nové Mesto, zastúpená starostom RNDr. Milošom Lampertom
2.	Mestská časť Rača,  zastúpená starostom Ing. Liborom Pajdlhauserom, CSc.
3.	Mestská časť Vajnory, zastúpená starostom Ing. Ľubomírom Klenom. 

Predmetom tejto Dohody boli veci, ku ktorým patrilo ku dňu 24. 11. 1990 právo hospodárenia Obvodnej správe verejno-prospešných služieb Bratislava III. ako rozpočtovej organizácii zriadenej ObNV Bratislava III, s výnimkou vecí obhospodarovaných strediskom Mestská tržnica v celkovej hodnote 35 681 034 Kčs, (z toho nehnuteľné veci 10 286 200 Kčs a hnuteľné veci v hodnote 25 394 834 Kčs) v zmysle delimitačného protokolu uzavretého 28. 12. 1990 medzi Obvodnou správou verejnoprospešných služieb Bratislava III a Miestnym zastupiteľstvom Bratislava Nové Mesto podľa zákona SNR č. 518/1990 Zb.
          Zmluvné strany sa dohodli na týchto zásadách správy vecí, ktoré sú predmetom dohody:
1)	nehnuteľné veci sa delia podľa územného princípu
2)	hnuteľné veci sa delia podľa kľúča:

      MČ Nové Mesto     70 %
      MČ Rača                24,5 %
      MČ Vajnory             5,5 % 
   
      Reálna deľba správy nehnuteľných vecí (NV):
1.	MČ Nové Mesto – bude spravovať NV ležiace na území MČ NM v hodnote 3 216 942 Kčs
2.	MČ Rača             -  bude spravovať NV ležiace na území MČ Rača  v hodnote 5 908 258 Kčs
3.	 MČ Vajnory        - budú spravovať NV ležiace na území MČ Vajnory v hodnote 1 161 000 Kčs.

        Zmluvné strany sa dohodli na podrobnej špecifikácii nehnuteľných i hnuteľných vecí v správe mestských častí Rača a Vajnory formou zmlúv o prevode práva hospodárenia s majetkom hlavného mesta SR Bratislavy uzatvorených medzi EKO -podnikom a príslušným Miestnym úradom MČ Rača a Vajnory.
Podrobná špecifikácia vecí v správe MČ Bratislava -Nové Mesto   je obsiahnutá v inventarizácii MP ObS VPS Bratislava III. vykonanej k 30. 10. 1990 po vyňatí nehnuteľných i hnuteľných vecí zverených do správy mestských častí Rača a Vajnory.

         Neskôr došlo k sporom medzi mestskou časťou Rača a mestskou časťou Vajnory z jednej strany a mestskou časťou Bratislava -Nové Mesto   z druhej strany vo veci správy tržnice na Šancovej ulici v Bratislava , v dôsledku čoho primátor Peter Kresánek podľa čl. 75 druhej vety Štatútu hl. mesta SR Bratislavy Rozhodnutím primátora č.: 2608/1993-prim. zo dňa 1. 9. 1993 rozhodol, že:

1.	Tržnica na Šancovej ulici je majetkom hlavného mesta SR Bratislavy zverená podľa čl. 36 Štatútu hl. mesta SR Bratislavy do správy mestskej časti Bratislava – Nové Mesto
2.	S účinnosťou od. 1. 1. 1994 sa sporné mestské časti podieľajú na hospodárení tržnice na Šancovej ulici podľa kľúča: MČ Bratislava -Nové Mesto   71 %, MČ Rača 24 % a MČ Vajnory 5 %. 
 
              Bol teda porušený územný princíp z Dohody o spravovaní nehnuteľného majetku a od roku 1994 bolo porušované aj Rozhodnutie primátora, podľa  ktorého sa sporné mestské časti mali podieľať na hospodárení tržnice na Šancovej ulici, nielen na prerozdelení zisku. 
             Je síce pravdou, že po percentuálnom prepočítaní hrubých výnosov tržnice, nákladov a zisku sa javí prepočet ako správny v súlade s uvedeným Rozhodnutím primátora, avšak treba si uvedomiť, že výkon správy tržnice bol celé obdobie na „ťarchu“ mestskej časti Bratislava – Nové Mesto. Výkon správy totiž predpokladá počas celého rozpočtového roku zohľadňovať pri hospodárení aj nároky na bežný chod tržnice, potrebné  opravy, úhrady energií a pod., pričom mestské časti Rača a Vajnory počas celého roku neboli zaťažované správou tržnice a finančnými nárokmi na  rozpočty týchto mestských častí, iba čakali na výsledok za konkrétny rozpočtový rok a obdržali peniaze po rozdelení zisku podľa určeného kľúča.

              V Záverečnom účte za rok 2011 bol uvedený hrubý výnos Tržnice vo výške 969 274 €, náklady vo výške 811 897 € a zisk 157 377 €. 
              Po prepočítaní malo zostať MČ Bratislava – Nové Mesto 111 738 €  (71 %) a MČ Bratislava - Nové Mesto  mala  zaslať zo zisku  MČ  Rača  37 770 €  (24 %) a  MČ  Vajnory 7 869 € (5 %). 

                Náklady na prevádzku počas celého obdobia správy tržnice  znášala  MČ Bratislava – Nové Mesto . Znamenalo to i v roku 2011, že všetky s prevádzkou tržnice spojené problémy riešila a finančné nároky počas roku znášala MČ Bratislava – Nové Mesto z prostriedkov svojho rozpočtu. Pri dnešných nárokoch na rozpočet mestskej časti nie je vždy jednoduché nájsť riešenie a v podstate „dotovať“ rozpočty MČ Rača a MČ Vajnory počas rozpočtového roku s cieľom zabezpečiť chod tržnice, a by nakoniec sa dosiahol zisk aj pre uvedené ďalšie mestské časti. Operatívne nároky na rozpočet MČ Bratislava – Nové Mesto sa aj v dôsledku dlhodobo komplexne neriešeného problému rekonštrukcie tržnice každoročne zvyšujú a keďže MČ Bratislava – Nové Mesto nemá tiež dostatok finančných zdrojov, aby mohla komplexne riešiť postupnú rekonštrukciu  tržnice iba vo vlastnej réžii. Už roky sa teda pristupuje iba k operatívnym nevyhnutným opravám a údržbe. 
           Je však zrejmé, že je v záujme  všetkých troch mestských častí udržať prevádzku tohto zariadenia. Preto je  nevyhnutné pristúpiť ku komplexnému riešeniu, čo znamená spoločne prehodnotiť možnú rekonštrukciu tržnice za účasti všetkých troch zúčastnených strán, dohodnúť priority a postupy  s cieľom prebudovať toto zariadenie na kultúrny obchodný objekt, zameraný na predaj hlavne takých produktov, pre ktoré tržnicu už roky navštevujú stáli zákazníci.
            Je zrejmé, že komplexné riešenie rekonštrukcie nebude bezproblémové a bude značne finančne náročné. Nie je  v možnostiach rozpočtu MČ Bratislava – Nové Mesto realizovať tento zámer, preto sa s cieľom riešiť problém  starosta MČ Bratislava – Nové Mesto  obrátil na starostov mestských časti Rača a Vajnory listom dňa 21. 12. 2011. V uvedenom liste píše, že od otvorenia Tržnice zakrátko uplynie už 30 rokov, pričom v posledných rokoch bola prevádzka zabezpečovaná už len mimoriadnymi opatreniami. Je teda nevyhnutné pristúpiť k zásadnej rekonštrukcii - výmeny klimatizačných zariadení, technológií a pod. Odhadované náklady predstavujú čiastku viac ako 2 700 000 €. Vzhľadom na kľúč, ktorým sa majú mestské časti podieľať na hospodárení Tržnice, žiada starosta MČ Bratislava – Nové Mesto starostov mestských časti Rača a Vajnory o účasť na tomto projekte. Je totiž najvyšší čas k rekonštrukcii pristúpiť, ak má Tržnica ďalej fungovať. Preto starosta MČ Bratislava – Nové Mesto v liste uviedol, že ako prvý krok vkladáme do tejto akcie výťažok z hospodárenia Tržnice za rok 2011 za všetky tri mestské časti.
            Starostovia mestských časti Rača a Vajnory voči uvedenému listu  nenamietali, rozbehli sa určité rokovania medzi EKO – podnikom a mestskou časťou Vajnory, i keď je zrejmé, že to bude vyžadovať dlhšiu diskusiu všetkých zúčastnených strán. Kumulovanie finančných prostriedkov zo zisku z Tržnice evidentne nebude dostatočné, preto je potrebné realizovať audit, na základe ktorého by sa vyšpecifikoval postup pri riešení, stanovili by sa priority a tiež spôsob financovania celej akcie.  
    Predkladaný návrh  riešenia kumulovania finančných prostriedkov mestských častí Bratislava – Nové Mesto, Rača a Vajnory  zo zúčtovania výnosov Tržnice počnúc rokom 2011 s cieľom opravy a  rekonštrukcie Tržnice je len prvým krokom ku konečnému cieľu  zabezpečiť dostatočný objem finančných prostriedkov  na celkovú rekonštrukciu Tržnice v prípade dohody všetkých zúčastnených strán.

           Na rokovaní miestnej rady dňa 11.9.2012  bol materiál prerokovaný a odporučený na schválenie miestnemu zastupiteľstvu.